A BIZOTTSÁG HATÁROZATA
(2005. augusztus 26.)
a hasított sertések hollandiai osztályozási módszerei engedélyezéséről
(az értesítés a C(2005) 3234. számú dokumentummal történt)
(Csak a holland nyelvű szöveg hiteles.)
(2005/627/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a hasított sertések közösségi osztályozási rendszerének meghatározásáról szóló, 1984. november 13-i 3220/84/EGK tanácsi rendeletre (1) és különösen annak 5. cikke (2) bekezdésére,
mivel:
(1)
A 3220/84/EGK rendelet 2. cikkének (3) bekezdése rendelkezik arról, hogy a hasított sertések osztályozását a színhústartalom becslése alapján kell meghatározni, a hasított sertés egy vagy több anatómiai részén végzett fizikai méréseken alapuló, statisztikailag igazolt értékelési módszereknek megfelelően. Az osztályozási módszerek engedélyezése az értékelés során kapott statisztikai hibákkal szembeni felső tűréshatárnak való megfeleléstől függ. Ezt a tűréshatárt a hasított sertések közösségi osztályozási rendszerének alkalmazására vonatkozó részletes szabályok megállapításáról szóló, 1985. október 24-i 2967/85/EGK bizottsági rendelet (2) 3. cikke (2) bekezdése határozta meg.
(2)
A 87/131/EGK bizottsági határozat (3) a hasított sertések hollandiai osztályozásának egyik módszerét engedélyezte.
(3)
Technikai kiigazítások miatt Hollandia kormánya felkérte a Bizottságot, hogy 2006. július 1-jétől engedélyezze új képlet alkalmazását a jelenleg a 87/131/EGK határozat értelmében használt HGP 2 műszer vonatkozásában, valamint hogy engedélyezze a hasított sertések osztályozásának új módszerét, és ezért megküldte a 2967/85/EGK rendelet 3. cikkében előírt elemeket.
(4)
E kérelem értékelése azt mutatta, hogy az említett osztályozási módszerek engedélyezéséhez szükséges feltételek teljesültek.
(5)
A műszerekben és az osztályozási módszerekben nem lehet módosítást engedélyezni, csak a szerzett tapasztalatok fényében elfogadott új bizottsági határozat alapján. Ezért a jelenlegi engedélyt vissza lehet vonni.
(6)
Az egyértelműség érdekében a 87/131/EGK határozatot hatályon kívül kell helyezni és új határozattal kell helyettesíteni.
(7)
Az e határozatban előírt intézkedések összhangban vannak a Sertéshúspiaci Irányítóbizottság véleményével,
ELFOGADTA EZT A HATÁROZATOT:
1. cikk
Az alábbi módszerek használata engedélyezett a hasított sertések 3220/84/EGK rendelet szerinti osztályozására Hollandiában:
a)
a Hennessy Grading Probe (HGP 2) műszer és az ehhez kapcsolódó értékelési eljárások, amelynek részleteit a melléklet 1. része tartalmazza;
b)
a VISION system (VCS 2000) műszer és az ehhez kapcsolódó értékelési eljárások, amelyek részleteit a melléklet 2. része tartalmazza.
2. cikk
A műszerekben vagy az értékelési eljárásokban módosítás nem engedélyezett.
3. cikk
A 87/131/EGK határozat hatályát veszti.
4. cikk
E határozat címzettje a Holland Királyság.
Kelt Brüsszelben, 2005. augusztus 26-án.